
АМЕРИЧКА ФИНАНСИЈСКА ПОМОЋ СРБИЈИ ЗА ВРЕМЕ ПРВОГ СВЕТСКОГ РАТА

Апстракт
Овај рад има за циљ да представи финансијску помоћ Сједињених Америчких Држава Србији за време Првог светског рата, оличену у ратним зајмовима издатим у складу са Конгресним актом од 24. априла 1917. године, којим је било регулисано издавање ратних кредита савезничким државама. Србији су ови зајмови били потребни ради помоћи ратним заробљеницима, интернираним лицима, породицама војника на фронту, војним инвалидима и становништву у окупираним подручјима. Помоћ коју су јој Француска и Велика Британија пружале није била довољна за подмиривање тих потреба, због чега су амерички ратни зајмови представљали итекако значајан чинилац у савладавању ратне кризе, дајући, осим тога, нови подстицај америчкој хуманитарној акцији у Србији.

AMERICAN FINANCIAL HELP TO SERBIA DURING WORLD WAR I

Abstract

The aim of this paper is to present the financial assistance of the United States of America to Serbia during the First World War, realized through war loans that were issued in accordance with the Act of Congress from April 24th 1917, which regulated the issue of war loans to allied countries. Serbia needed these loans in order to assist prisoners of war, interned people, families of the soldiers at the front, to help veterans and citizens in the occupied territories. Assistance provided by France and the United Kingdom was not sufficient for Serbia to meet all needs, which is the reason why American war loans represented a very important factor in overcoming the war crisis, giving, in addition, a new impetus to American humanitarian action in Serbia.

УВОД

Ратни вихор који је задесио свет 1914. године имао је за последицу, поред огромних људских жртава, и појаву великог броја избеглица и бескућника, општи колапс привреде и уништење инфраструктуре. Тешким разарањима биле су изложене многе земље, при чему се на примеру Србије најбоље може видети колико је Велики рат био немилосрдан према једној, од претходних ратова још неопорављеној, малој балканској држави. Процењује се да је ратна штета коју је Србија за време овог сукоба претрпела износила између седам и десет милијарди златних франака (Радојевић & Димић, 2014, стр. 282-283).

Очајна ситуација у којој се Србија налазила током Великог рата огледала се у огромним људским жртвама и уништењу привреде и инфраструктуре. Србија је много изгубила услед ратних операција и током непријатељске окупације земље. Рат је нанео тешке ударце економском животу. Целокупна пољопривредна, занатска и индустријска производња нагло је опала, у првом реду због недостатка радне снаге, што је за последицу имало смањење државних прихода, насупрот ратним издацима који су били огромни. Непријатељ је опљачкао новчане заводе, конфисковао средства у облику готовог новца, депозита и залога, насилним путем убирао разне порезе и прирезе, расписао ратни зајам, смањио вредност домаће валуте и тиме нанео Србији огромну штету (Николић, 2008, стр. 295-307). Услед губитка бројних прихода и зарада, Србија је имала великих проблема у издржавању војске, ратних заробљеника, државних чиновника, инвалида, породица у земљи и избеглиштву. Немогућност самосталног изласка из очајног економског стања изискивала је молбе савезничким државама за хитном финансијском и материјалном помоћи.

Неутралност Сједињених Америчких Држава у првим годинама рата у више наврата је тумачена као подршка једној од зараћених страна, што је делимично и било тачно будући да су савезничке набавке у САД, посебно када је у питању наоружање, биле у сталном порасту, док су се, са друге стране, односи са Немачком константно погоршавали услед подмуклог подморничког рата. Амерички интереси у рату били су, дакле, наклоњенији силама Антанте. До марта 1917. године савезници су потрошили преко две милијарде долара за наоружање у САД и још веће суме на робу широке потрошње, превасходно намирнице. Укупан амерички извоз, који никад није достизао 2,5 милијарде долара годишње за време мира, повећао се до 1916. године на вртоглавих 5,5 милијарди (Parks, 1985, str. 579). Само у периоду од септембра 1915. до марта 1917. године, дакле пре уласка САД у рат, амерички банкари су савезничким владама дали зајмове у вредности од преко две милијарде долара за финансирање ратних набавки (Link, 1954, p. 278). Захваљујући рату, у Сједињеним Америчким Државама дошло је до економског просперитета, услед чега је ова држава била животно заинтересована за савезничку победу, док би, с друге стране, како се сматрало, победа Немачке у рату директно угрозила америчке интересе (Parks, 1985, str. 579).

Односи Србије и далеке, у почетку рата неутралне, силе какве су биле Сједињене Америчке Државе огледали су се, још од свог успостављања, у слабом међусобном познавању, малој трговинској размени и редовном, али чисто формалном, дипломатском аспекту. Успостављање односа између двеју држава 1881/1882. године представљало је, са једне стране, потребу једне мале, тек од недавно независне, балканске државе за афирмацијом у светској политици и излаз из вишевековне изолације под окриљем Османског царства, а, са друге, тежњу велике прекоморске силе ка новим тржиштима и привредној експанзији на Балканском полуострву. Резултат вишегодишњих преговора између српских и америчких представника било је потписивање трговинског уговора и конзуларне конвенције октобра 1881. године.
 Ови документи представљали су основу успешне сарадње двеју држава, која ће потом бити крунисана значајним америчким симпатијама за српски народ у време Великог рата, великом финансијском и материјалном помоћи и прихватањем српских ратних циљева.

СРПСКО – АМЕРИЧКИ ОДНОСИ У КОНТЕКСТУ ПРВОГ СВЕТСКОГ РАТА И АМЕРИЧКА ФИНАНСИЈСКА ПОМОЋ СРБИЈИ

Почетак Првог светског рата затекао је америчку владу и јавност потпуно неприпремљене. На атентат у Сарајеву и јулску кризу која је уследила обраћано је мало пажње. Вести су обимом и квалитетом биле веома оскудне услед традиционалне неосетљивости америчке јавности за догађаје изван западне хемисфере, као и због прилика на унутрашњој сцени, где је администрација председника Вудроа Вилсона започела крупне реформе током 1913. и 1914. године. Опште политичко стање на Балкану у годинама пре избијања рата представљало је непознаницу за америчке владајуће кругове. Током Првог светског рата, информације о Србији су у Сједињене Америчке Државе стизале преко дипломатских представника и званичника Стејт департмента, преко дневних листова, часописа и стручне литературе. Тек су вести о великим победама српске војске против непријатеља и епидемији заразних болести пробудиле америчко јавно мњење, те су многи Американци почели са симпатијама гледати на храбри српски народ и војску. Захваљујући активности једног од највећих светских научника Михајла Пупина, на српски народ се са великим поштовањем гледало и међу америчком елитом и у политичким круговима. Осим што је организовао српску емиграцију у Америци, Пупин је свесрдно помагао српски народ шаљући финансијску и материјалну помоћ (Живојиновић, 2010, стр. 55-95). Поред првог почасног конзула у Њујорку професора Пупина, за помоћ српском народу су се залагале и Јелена Лозанић Фротингам, ћерка угледног професора Симе Лозанића, и Мабел Грујић, супруга дипломате Славка Грујића. Оне су имале огромну улогу у прикупљању финансијске помоћи, санитетског материјала, хране, одеће и других потрепштина и слању помоћи преко разних хуманитарних мисија у Србију (Остојић Фејић, 1992, стр. 202-203).

Од самог почетка рата, Србија је тежила упознавању својих савезника са ратним циљевима које је интелектуална елита у сарадњи са владом почела да припрема као пројекат уједињења Јужних Словена у једну самосталну државу под вођством Србије. У томе није имала подршку Велике Британије, Русије и Француске, чиме се отварало питање образовања још тешњих веза са неутралним Сједињеним Америчким Државама, где је постојала бројна југословенска емиграција. Непостојање званичног краљевског посланства у Америци, поред формалне неутралности прекоморске силе, представљало је проблем који је задавао главобоље српској влади. Званичној Србији је, поред упознавања америчке јавности и политичких кругова са ратним циљевима, била потребна финансијска, материјална и војна помоћ, коју Британци и Французи нису могли да јој пруже. Зато је средином 1916. године актуелизовано питање отварања српског краљевског посланства у Вашингтону. Добивши зелено светло од америчког амбасадора у Паризу Вилијама Шарпа, са којим је по налогу Николе Пашића преговарао Миленко Веснић, српска влада је октобра 1916. године основала краљевско посланство у Вашингтону (Оstojić Fejić, 1994, str. 80). Први српски опуномоћени министар у Сједињеним Америчким Државама постао је Љубомир Михаиловић. Агреман за положај првог изванредног посланика и опуномоћеног министра Михаиловић је добио 16. октобра 1916. године.
 У Вашингтон је отпутовао почетком 1917, са радом почео средином месеца, док је 26. јануара 1917. предао акредитивна писма америчком председнику (Живојиновић, 2010, стр. 142). Основни задаци са којима је Михаиловић дошао у Вашингтон били су добијање финансијске помоћи од САД, рад на прикупљању добровољаца и упознавање водећих америчких политичара са српским ратним програмом, односно популаризовање југословенске идеје и залагање за америчку објаву рата Аустроугарској и Немачкој.

У то време, Вилсонова администрација имала је за собом више од две године политике неутралности. Она се огледала у борби за слободну пловидбу морима за бродове неутралних земаља и посредовању код зараћених држава за што скорије успостављање трајног и праведног мира. Међутим, у америчкој јавности већ су постојале назнаке о могућности уласка у рат на страни Антанте, док су се односи са Немачком погоршавали због њене објаве неограниченог подморничког рата. Америчком објавом рата Немачкој априла 1917, наступиле су нове околности у српско – америчким односима, које су ишле у прилог српској влади. Вилсонов говор пред Конгресом, у коме је истицао примат правде над миром, слободе и права малих народа, демократије и слободе свих људи, отворио је ново поглавље Великог рата, у коме је снажна прекоморска сила играла изузетно важну улогу (Link, 1954, p. 282). Иако је Михаиловић извештавао да америчка објава рата Немачкој није значила и објаву рата Аустроугарској и Бугарској, српска влада је у томе видела прилику да своје ратне циљеве приближи америчкој администрацији и да, истовремено, спроведе у дело своја финансијска потраживања.

Приоритетни задаци америчке администрације у новим ратним условима били су сарадња са владама које су у рату са Немачком и одобравање тим владама најширих финансијских кредита. Конгресним актом од 24. априла 1917. године, америчка администрација је за финансијску помоћ савезничким земљама у вођењу рата имала на располагању износ од три милијарде долара. Истим актом било је предвиђено и формирање посебне комисије у САД преко које би савезничке владе, укључујући и српску, вршиле набавке у Америци.

До уласка САД у рат, Србија није примала директну финансијску помоћ од те земље, али је посредно, преко кредита које су савезничке државе узимале од Америке, ипак добијала део њиховог новца, такође у виду кредита. Материјална помоћ коју су прикупљали Амерички Црвени крст и бројне хуманитарне организације и појединци имала је у раздобљу од 1914. до 1917. године добротворни карактер и није се заснивала на међудржавним уговорима. Оквири у којима је деловао Михаиловић по питању финансијске помоћи односили су се на подршку српским ратним напорима и покушај да се САД заинтересују за послератни политички и привредни развој Србије. С тим у вези, српски посланик у Вашингтону уочио је да америчка администрација пружа финансијску помоћ превасходно ратним напорима савезника, не желећи војну обавезу, што је било истакнуто и у Вилсоновом говору. Стога је финансијску помоћ испрва тражио за хуманитарне и привредне циљеве (Оstojić Fejić, 1994, str. 91-92).

Први преговори између посланика Михаиловића и америчког министра финансија Вилијама Мекадуа о питању финансијске помоћи Србији вођени су само две недеље након што су САД објавиле рат Немачкој. На захтев председника владе Николе Пашића, српски посланик је у пролеће 1917. године у неколико наврата подносио меморандуме америчком државном секретару Роберту Лансингу и његовом помоћнику Вилијаму Филипсу, износећи разлоге за пружање финансијске помоћи Србији. У документу под насловом Financial, military and political participation of the United States in the solution of the Serbian question, који је Михаиловић упутио Лансингу 29. априла 1917. године, позивајући се на обећану подршку решењу српског питања на будућој мировној конференцији на принципима које су саме САД поставиле када су одлучиле да уђу у рат, српски посланик је истакао да српско – хрватско – словеначко племе, које је до тада било већим делом под насилном владавином Аустроугарске, жели да буде уједињено и да створи своју државу, заједно са независним краљевинама Србијом и Црном Гором.
 Затим је подсетио и на обећану финансијску помоћ савезницима у ратним напорима, као и у послератној обнови. Поред овога, српски посланик је тражио посредно пружање војне помоћи упућивањем двадесет до тридесет хиљада српских добровољаца из САД на Солунски фронт. Највећи део меморандума тицао се финансијске помоћи. Михаиловић је тражио хитни зајам од сто милиона долара за обнову уништених огњишта и набавку пољопривредних справа и стоке, истичући да само САД могу да спасу Србију.
 Увидевши да Вилсонови погледи из његовог говора Конгресу о објави рата стављају на прво место материјалну помоћ савезницима, испред војне, Михаиловић је успео да се прилагоди његовим ставовима. Поменути зајам од сто милиона долара, према Михаиловићевом мишљењу, требало је да представља само део будућих великих зајмова које би САД дале Србији по завршетку рата. Потом су уследили краћи разговори са државним секретаром Лансингом и његовим помоћником Филипсом, који су давали наде српском посланику да ће америчка влада на неки начин ипак помоћи Србији (Оstojić Fejić, 1994, str. 84). Велики корак напред, по мишљењу Михаиловића, било би показивање добре воље САД да узму учешћа у послератној обнови Србије. У писму упућеном Министарству иностраних дела, посланик је истицао да је у поменутом меморандуму инсистирао на потреби да се САД заинтересују за судбину српског народа, као за интересе савезника, и заложио се за мањи зајам Србији, за помоћ народу у окупираној земљи, за заробљенике, интернирце и остале потребе које савезници у том тренутку нису могли да подмире.
 Вешто играјући на карту Вилсонових начела, Михаиловић је уопштено навео разлоге због којих САД треба да помогну Србији.

После слања измењеног меморандума 8. маја, уследио је разговор Михаиловића и министра финансија Мекадуа, који је српском посланику указао на то да су САД решене да помогну само ратну акцију, али да сматрају његов захтев оправданим. У преговорима са Мекадуом, Михаиловић је нагласио да би све набавке српске владе из средстава обезбеђених зајмом од САД биле образложене пред Међународном комисијом, сачињеном од представника Вашингтона, Лондона и Париза, или директно влади САД. Било је јасно и то да ће ратним заробљеницима, као и становништву окупиране Србије, помоћ бити уручена искључиво преко организације установљене у САД (Вучетић, 2012, стр. 68). Увидевши да неће бити лако добити већи зајам, Михаиловић је Мекадуу наговестио да сума не мора бити велика. У извештају српској влади поводом тог разговора, посланик у Вашингтону тражио је да се прецизира износ који би се потраживао од америчке администрације ради помоћи српским заробљеницима и интернирцима и народу у Србији, износећи своје мишљење да ће Србија успети да добије извесну месечну помоћ, затим да му се обезбеди пуномоћје за преговоре о будућем зајму, као и да се о томе извести амерички дипломатски агент на Крфу Персивал Доџ.
 Следећег дана, српски посланик је своју владу известио да би месечна помоћ добијена од САД могла да износи између милион и два милиона долара и да би требало да буде употребљена за издатке који ће посебно утицати на ратну акцију.

Пашићев одговор садржао је пуномоћ за преговоре о зајму српском посланику. Поред тога, српски премијер наложио је Михаиловићу да се код америчке владе заузме за добијање помоћи од милион долара месечно, уз упозорење да се не жали на савезнике који такође помажу Србији. Требало је јасно ставити до знања да Енглеска и Француска дају главну помоћ издржавајући српску војску и пружајући финансијску помоћ од девет милиона месечно, али да српској влади недостају средства за ратне инвалиде, породице војника, плате службеника, заробљенике итд.

Михаиловићеви преговори са америчким министарством финансија уродили су плодом почетком јуна 1917. године, када је постигнут начелни договор. Сједињене Америчке Државе одобриле су Србији кредит у износу од три милиона долара, с тим што би српска влада примила тај износ у три месечне рате од по милион долара почев од 15. јуна, о чему је Михаиловић известио Министарство иностраних дела.
 Будући да су Француска и Енглеска већ снабдевале српску војску муницијом, кредитом се нису покривали ти издаци. Такође, из кредита нису била дозвољена издавања за помоћ цивилном становништву у окупираној Србији без претходног договора о начину распореда помоћи. Пошто предлог о коришћењу кредита који је америчка администрација захтевала од српске владе није правовремено достављен, прва рата зајма исплаћена је тек 3. августа. Српска влада је тражени предлог доставила преко посланика Михаиловића током јуна 1917. године. Америчка администрација прихватила је следећи начин коришћења кредита: милион долара ставило би се на располагање српској влади преко рачуна у Отоманској банци у Паризу и из тог износа финансирала би се помоћ ратним инвалидима, породицама војника на фронту и сиромашним породицама, као и помоћ интернирцима; други милион долара био је намењен српској влади за набавку телеграфске и железничке опреме; пола милиона ставило би се на располагање Америчком Црвеном крсту за набавку санитетског материјала, док би преосталих пола милиона, такође преко Америчког Црвеног крста, било искоришћено за помоћ српским ратним заробљеницима у Немачкој, Аустроугарској и Бугарској (Оstojić Fejić, 1994, str. 93). 

Добијени кредит био је, у суштини, исти као кредити других савезничких држава.  Камата је текла од 15. јуна 1917. године и износила је 3,5% на годишњем нивоу, а њена исплата требало је да буде вршена два пута годишње све до исплате главнице. Први део кредита у износу од милион долара исплаћен је српској влади 3. августа, следећих пола милиона 11. септембра, док је последњи део од милион и по долара био на рачуну српске владе 25. октобра 1917. године.
 У извештају Пашићу, Михаиловић је навео да се дуг мора вратити по курсу од 5,18 динара за долар и да је, ради бржег враћања дуга, америчка администрација захтевала штампање обвезница (Оstojić Fejić, 1994, str. 93).

Први детаљан извештај српске владе о начину коришћења америчког кредита примљен је у Стејт департменту крајем марта 1918. године. У њему је било приказано где су утрошена два милиона које је српска влада непосредно имала на распологању, пошто милион долара који је био упућен Америчком Црвеном крсту није морао бити обухваћен извештајем. Српска влада је први кредит утрошила за помоћ интернираним лицима и ратним заробљеницима, помоћ радницима у Србији који су остали без средстава, помоћ ратним инвалидима и њиховим породицама, сиромашним породицама мобилисаних војника и куповину ћебади за заробљенике у Бугарској (Оstojić Fejić, 1994, str. 95-96).

Други кредит од три милиона долара одобрен је Србији 21. децембра 1917. године и утврђен према истим условима као претходни. Српска влада је поново непосредно имала на располагању два милиона долара, док је милион долара упућено Америчком Црвеном крсту за помоћ Србима у окупираним крајевима.

Током 1918. године настављено је закључивање кредита на три милиона долара, као и претходне године, уз проблем око законских овлашћења српског посланика да склапа дугорочне зајмове са САД. Поменути проблем настао је када је америчка администрација упутила упозорење српској страни да не постоји законска основа која њеном посланику у Сједињеним Америчким Државама дозвољава да улази у дугорочне обавезе попут америчког зајма Србији. По закону из 1915. године, посланику је било дозвољено да потписује само краткорочне облигације, с обзиром на то да се Народна скупштина у Србији није конституисала због ратних дејстава (Оstojić Fejić, 1994, str. 70). Овим је доведена у питање финансијска помоћ САД, па је посланик Михаиловић о томе обавестио српску владу. Народној Скупштини је на одобрење поднет Предлог закона о ванредним кредитима, којима је овај неспоразум решен. Последња два ратна кредита од по три милиона долара, са истом наменом као и претходни, закључена су 14. маја и 29. јула 1918. године.
 Њима се завршио сет америчких зајмова Србији усклађених према Конгресном акту од 24. априла 1917. године, којим се регулисала финансијска помоћ савезничким државама, пошто се по закључењу примирја приступило другачијим условима кредитирања. Тиме су укупни ратни кредити САД Србији достигли износ од 12 милиона долара (Оstojić Fejić, 1994, str. 97).

Америчка финансијска помоћ Србији настављена је и након потписивања примирја, а била је изражена у кредитима који су се одвијали преко Врховног савета за снабдевање и помоћ (Supreme Council of Supply and Relief), основаног крајем 1918, и Америчке администрације за помоћ (American Relief Administration), формиране почетком 1919. године на челу са Хербертом Хувером. У децембру 1918, Хувер је упозорио да Србији, односно Краљевини Срба, Хрвата и Словенаца, треба преко тридесет хиљада тона хране месечно до прве жетве. С тим у вези, предложио је да се одобри захтев српске владе за нових петнаест милиона долара, који би посредством српског посланика у Вашингтону били исплаћени Житној корпорацији (Grain Corporation). Затим је препоручио додатни четворомесечни кредит у износу од по 5 милиона долара, што би заједно чинило тридесет пет милиона долара предвиђених за помоћ Србији. Председник Вилсон је одобрио Хуверове предлоге, подвлачећи да се средства овог зајма могу користити само у сврху снабдевања (Вучетић, 2012, стр. 71; Оstojić Fejić, 1994, str. 99). По завршетку рата, постојали су и покушаји да се путем повољних америчких кредита откупе железнички и преостали ратни материјал који је Ликвидациона комисија САД у Француској ставила на продају. Међутим, српска влада није успела да искористи ову повољну понуду, па је целокупан материјал у вредности од милијарду долара продат Француској, Белгији и Италији (Илић, 1921, стр. 59).

Укупни ратни и послератни дуг Србије, тј. Краљевине Срба, Хрвата и Словенаца Сједињеним Америчким Државама достигао је 62,85 милиона долара (3,55 милијарди динара). Његова исплата регулисана је уговором у Вашингтону 3. маја 1926. године, са каматом од 5% и роком амортизације на 62 године, што значи да је овај дуг требало у неједнаким ануитетима (између 200 хиљада у почетку и 2,4 милиона долара у последњој години исплате) исплатити до 1987. године (Гњатовић, 1991, стр. 116-117).

ЗАКЉУЧАК

Амерички ратни зајмови Србији имали су велики политички и финансијски значај јер су представљали наговештај будућег учешћа Сједињених Америчких Држава у привредном опоравку ослобођене и уједињене југословенске државе. Иако је за америчку администрацију питање давања кредита било уско повезано са ратним циљевима, за српску владу, која је своје ратне набавке добијала захваљујући енглеским и француским кредитима, амерички кредити били су од великог значаја за помоћ ратним заробљеницима, интернираним лицима, породицама мобилисаних војника и војника настрадалих у рату, као и становништву у окупираним подручјима уопште. То што је део од милион долара од сваког добијеног кредита српска влада прослеђивала Америчком Црвеном крсту, у великој мери је указивало на хуманитарни карактер овог зајма и служило за подстицај америчкој хуманитарној активности у Србији која је трајала још од времена балканских ратова. Велики посао у придобијању америчке администрације за пружање ове помоћи одрадио је први српски посланик у Вашингтону Љубомир Михаиловић. Америчка финансијска помоћ Србији током Великог рата представљала је основу за послератни развој међусобних привредних и финансијских односа Србије, односно Краљевине Срба, Хрвата и Словенаца, и Сједињених Америчких Држава.

Фонд Посланства Краљевине Србије у Вашингтону

Зборник закона и уредаба у Књажеству Србији изданих од 20. јула 1882. до 19. фебруара 1883. године, књига 38, Београд: Државна штампарија (1883).

Уговори и конвенције Србије и страних држава (од прогласа државне независности до 1. јануара 1887), Београд: Министарство иностраних дела (1887).
Резиме

Изузетно тежак положај Србије за време Првог светског рата наметао је потребу за финансијском помоћи споља, то јест од стране савезничких држава Француске и Велике Британије. Како је време одмицало, а ратне прилике се погоршавале, ова савезничка помоћ постала је недовољна, због чега се српска влада окренула Сједињеним Америчким Државама, са којима је успоставила дипломатске односе још 1881/1882. године. Крајем 1916. дошло је до отварања српског краљевског посланства у Вашингтону, а задаци првог српског посланика Љубомира Михаиловића били су обезбеђивање финансијске помоћи, рад на организовању добровољаца и придобијање америчких водећих кругова за српске ратне циљеве. Улазак САД у рат на страни Антанте и Конгресни акт којим је за кредите савезничким државама за потребе наоружања стављено на располагање три милијарде долара априла 1917. године, представљали су значајан тренутак у међусавезничким и српско – америчким односима. Захваљујући залагању посланика Михаиловића, српска влада је од САД убрзо након тога добила први ратни зајам у износу од три милиона долара. Добијени кредит био је намењен помоћи ратним заробљеницима, интернираним лицима, породицама страдалих војника и становништву у окупираним подручјима. Милион долара од тог зајма директно је прослеђено Америчком Црвеном крсту ради набавке санитетског материјала за помоћ српском народу. До краја рата, Србија је од америчке владе добила још три кредита, чиме је укупан износ америчке финансијске помоћи у складу са Конгресним актом од 24. априла 1917. године достигао 12 милиона долара. Амерички кредити играли су важну улогу и после потписивања примирја новембра 1918. године, али су тада примењивани под другачијим условима. Српска влада је преко Врховног савета за снабдевање и помоћ и Америчке администрације за помоћ наставила да закључује кредите који су у послератним приликама служили за набавку хране и других потрепштина. Укупан ратни и послератни дуг Краљевине Србије, односно Краљевине СХС Сједињеним Америчким Државама достигао је 62,85 милиона долара и његова отплата регулисана је уговором у Вашингтону 3. маја 1926. године.

AMERICAN FINANCIAL HELP TO SERBIA DURING WORLD WAR I

Summary

The difficult position of Serbia during World War I caused the need for financial support from outside, i.e. from the allied countries of France and Great Britain. As time went on, wartime conditions deteriorated and the support from Allies became insufficient, which is the reason why the Serbian government turned then to the United States of America, although the two countries have established diplomatic relations way back in 1881/1882. At the end of 1916, the Mission of the Kingdom of Serbia was established in Washington. The tasks of the first Serbian Envoy in the USA Ljubomir Mihailović were the provision of financial assistance, work on organizing volunteers and enlisting the U.S. leading circles for Serbian war aims. The entry of the United States into the war on the side of the Entente Powers and the Act of Congress from April 24th 1917, which made three billion dollars available for loans to allied countries for the purpose of buying weapons, represented a significant moment in the allied and Serbian – American relations. Thanks to the efforts of the Envoy Mihailović, shortly after, the Serbian government received from the United States the first war loan in the amount of three million dollars. This particular credit was intended to help prisoners of war, interned persons, families of killed soldiers and citizens in the occupied territories. A million dollars of the loan was directly forwarded to the American Red Cross for the procurement of medical supplies to help the Serbian people. By the end of the war, Serbia received from the U.S. government three more loans, so the total amount of the U.S. financial assistance it was given in accordance with the Act of Congress from April 1917 eventually reached the amount of 12 million dollars. American loans to Serbia played an important role after the signing of the Armistice of 11th November 1918 as well, but then they were applied under different conditions. Across the Supreme Council of Supply and Relief and the American Relief Administration, Serbian government continued to conclude loans, whose main purpose in the new circumstances was the purchasing of food and other necessities. Total war and postwar debt of the Kingdom of Serbia, i.e. the Kingdom of Serbs, Croats and Slovenes to the United States reached 62,85 million and its repayment was regulated by the agreement in Washington on May 3rd 1926.

